**Diasporas konsultatīvās padomes**

**SĒDES PROTOKOLS**

**Norises viet**a: Rīgā, 2023. gada 29. septembrī

Klātienē Ārlietu ministrijā un

attālināti *Zoom* platformā

Sanāksme sākas: 14:00

**Sēdi vada:**

E.Gavele Padomes priekšsēdētāja

**Sēdē piedalās**:

M.Muižarājs Padomes priekšsēdētājas vietnieks

 Biedrības “Ar pasaules pieredzi Latvijā” pārstāvis (*attālināti*)

*Padomes locekļi:*

I. Kalniņa Saeimas deputātu grupas sadarbībai ar diasporu vadītāja

L. Megne Ārlietu ministrijas pārstāve

I. Leonova Ekonomikas ministrijas pārstāve (*attālināti*)

S. Barks Iekšlietu ministrijas pārstāvis (*attālināti*)

V. Ernstsone Izglītības un zinātnes ministrijas pārstāve (*attālināti*)

Z. Vāgnere Kultūras ministrijas pārstāve (*attālināti*)

I. Lipskis Labklājības ministrijas pārstāvis (*attālināti*)

I. Milzarāja Nacionālās elektronisko plašsaziņas līdzekļu padomes pārstāve (*attālināti*)

K. Kļukoviča Sabiedrības integrācijas fonda pārstāvis (*attālināti*)

I. Lībķena Valsts kanceleja (*attālināti*)

R. Bremšmits Vides aizsardzības un reģionālās attīstības ministrijas pārstāvis (*attālināti*)

E. Kresse biedrības “Latvijas Pašvaldību savienība” pārstāve (*attālināti*)

I. Puriņa Latvijas Evaņģēliski Luteriskās Baznīcas Pasaulē pārstāve

P. Blumbergs Pasaules Brīvo latviešu apvienības valdes pārstāvis

M. Andersons Amerikas Latviešu apvienības pārstāvis

J. Krēsliņa Eiropas Latviešu apvienības pārstāve

R. de Karvaļo-Albrehta Dienvidamerikas un Karību latviešu apvienības pārstāve (*attālināti*)

S. Aguļēviča Latviešu apvienības Austrālijā un Jaunzēlandē pārstāve

F. Traugott Kristbergs Latviešu nacionālās apvienības Kanādā pārstāvis

J. Skrebels Eiropas Latviešu Jauniešu Biedrība-Eiropas Jaunieši (*attālināti*)

V. Hibšmane #esiLV pārstāve (*attālināti*)

*Citi:*

G. Robežniece Kultūras ministrijas pārstāve

I. Bērziņš Biedrības “Latviesi.com” pārstāvis

A. Priedīte Eiropas Latviešu apvienības pārstāve

R. Eglītis Pasaules Brīvo latviešu apvienības pārstāvis

A. Andersone Latviešu apvienības Austrālijā un Jaunzēlandē pārstāve

T. Pāvils Ārlietu ministrija

M. Klindžāns Ārlietu ministrija

*Sēdes publiskā tiešraide tiek nodrošināta Ārlietu ministrijas mājas lapā un Facebook (Diaspora LV) tīklā.*

**Darba kārtība:**

1. Speciālo uzdevumu vēstnieces, Diasporas konsultatīvās padomes priekšsēdētājas E. Gaveles uzruna
2. Saeimas Ārlietu komisijas deleģētās pārstāves DKP un Saeimas darba grupas sadarbībai ar diasporu vadītājas Irmas Kalniņas uzruna
3. ELA kopsapulces apkopojums (ziņo Justīne Krēsliņa)
4. PBLA apkopojums par valdes sēdi (ziņo Pēteris Blumbergs)
5. DKP Latviešu valodas un izglītības darba grupas ziņojums par paveikto, ziņo priekšsēdētāja Aira Priedīte
6. DKP Diasporas mediju darba grupas ziņojums par paveikto un atskats uz 28.09.2023. forumu "Diaspora – (ne)atņemama Latvijas informatīvās telpas daļa?", ziņo Indulis Bērziņš
7. Atskats uz XXVII Vispārējiem latviešu Dziesmu un XVII Deju svētkiem, ziņo ELA kultūras referents
8. Par “Mērķa finansējuma izlietojuma pārvaldības platformu” (MAP) ziņo Sabiedrības integrācijas fonda Projektu konkursu un uzraudzības nodaļas vadītāja vietniece Liene Vārslavāne
9. Ziņojums par Plāna darbam ar diasporu 2024. - 2026. gadam, ziņo DKP priekšsēdētāja Elita Gavele
10. Dažādi
11. **DKP priekšsēdētājas E. Gaveles uzruna**

**E. Gavele** atklāj Diasporas konsultatīvās padomes (turpmāk – DKP) trešo 2023. gada sēdi, kura notiek klātienē ar iespēju piedalīties attālināti. Vēstniece informēja par nozīmīgākajiem pasākumiem un aktualitātēm diasporas jomā, kopš iepriekšējās DKP sēdes, tai skaitā nupat septembra mēnesī notikušo Pasaules Brīvo latviešu apvienības valdes sēdi un Eiropas Latviešu apvienības kopsapulci. Vēstniece izsaka pateicību P. Blumbergam, Pasaules Brīvo latviešu apvienības valdes priekšsēdim, par 5. jūlijā Latvijas Nacionālajā bibliotēkā veiksmīgi noorganizēto Pasaules latviešu ekonomikas un inovāciju forumu 2023 (PLEIF 2023), kas bija viens no nozīmīgākajiem diasporas pasākumiem šajā gadā, kā arī Amerikas Latviešu apvienībai par finansiālo atbalstu un šī foruma ietvaros veicināto tīklošanos. Vēstniece informē par 5. jūlijā notikušo Starptautiskajās organizācijās strādājošo profesionāļu 2. forumu, par kuru lielu finansiālo un organizatorisko rūpi turēja Valsts prezidenta kanceleja. Vēstniece informēja, ka Ārlietu ministrijas diasporas jautājumu grupa ir iesaistījusies Ekonomikas ministrijas organizētās Cilvēkkapitāla piesaistes stratēģijas izstrādes ekspertu grupā, lai pārstāvētu diasporas intereses. Vēstniece sniedza atskatu uz šovasar Siguldā koncertzālē “Baltais flīģelis” notikušajiem XV Starptautiskie latviešu jauno mūziķu meistarkursiem, kurus organizēja kursu mākslinieciskā vadītāja D. Aperāne no ASV. E. Gavele izsaka pateicību Amerikas Latviešu apvienības valdes priekšsēdim M. Andersonam un Amerikas Latvijas Tirdzniecības palātai par nupat Bostonā, ASV 21.-22. septembrī notikušo lielāko Latvijas ekonomikas forumu ASV - “Spotlight Latvia”, kurā piedalījās arī Valsts prezidents un Ārlietu ministrs. Vēstniece informēja, ka pēc nākamās trīsgades Plāna darbam ar diasporu apstiprināšanas, tiks publicēts arī uzlabotais nolikums Ārlietu ministrijas projektu pieteikumu izvērtēšanai, kurā ņemta vērā pieredze strādājot ar šiem projektiem iepriekšējos trīs gadus. 21. oktobrī E. Gavele un projektu vadītājs T. Pāvils Londonā, Lielbritānijā, piedalīsies Latvijas vēstniecības organizētajā pasākumā visām diasporas organizācijām Lielbritānijā. E. Gavele 24. oktobrī kopā ar Saeimas Ārlietu komisijas pārstāvi I. Kalniņu dosies pieredzes apmaiņas vizītē uz Lietuvu, lai dalītos savā pieredzē un iegūtu Lietuvas Ārlietu ministrijas un parlamenta pieredzi darbā ar diasporu.

1. **Saeimas Ārlietu komisijas deleģētās pārstāves DKP un Saeimas darba grupas sadarbībai ar diasporu vadītājas Irmas Kalniņas uzruna**

**I. Kalniņa** izteica apņēmību turpmākajam darbam diasporas atbalstam nu jau kā Saeimas Ārlietu komisijas priekšsēdētāja biedre. Lai gan vasaras periodā Saeimas deputātu grupa sadarbībai ar diasporu nebija īpaši aktīva, pēdējie mēneši ir bijuši politiski aktīvi - ir apstiprināta jauna valdība un tās prioritātes ir iekšējā un ārējā aizsardzība, izglītība un veselības aprūpe. I. Kalniņa uzsvēra, ka diasporas jautājumu aktualizācija ir jo īpaši svarīga un I. Kalniņa izteica cerību turpināt darbu, lai tiktu izveidota Ārlietu komisijas apakškomisija diasporas atbalstam. I. Kalniņa pauda apņēmību tuvākajā laikā veikt pieredzes apmaiņu diasporas jautājumos gan ar Lietuvas, gan Igaunijas pārstāvjiem un informēja par 72. Amerikas Latviešu apvienības kongresa apmeklēšanu no 12.-15. oktobrim Karmelā, Indianā. Kongresā I. Kalniņa plāno uzsvērt diasporas nozīmi un lomu sadarbībā ar savām mītnes zemēm un to valdībām laikā, kad lieli resursi jāvelta cīņai pret agresora valsti Krieviju un aicināja Latvijas diasporas organizācijas būt aktīvām šajā saziņā, lai nemitīgi aktualizētu atbalsta Ukrainai aktualitāti.

1. **ELA kopsapulces apkopojums (ziņo Justīne Krēsliņa)**

**J. Krēsliņa** informēja par 2023. gada 16. un 17. septembrī Rīgā notikušo ikgadējo Eiropas Latviešu apvienības (ELA) biedru kopsapulci, uz kuru tika aicināts ikviens biedrorganizācijas pārstāvis. Kopsapulces galvenā uzmanība bija vērsta uz darbu ar biedriem, biedru organizāciju problēmām un izaicinājumiem – komunikāciju, komandas darbu, cilvēkresursiem. Galvenais secinājums ir, ka ELA uzdevums ir rādīt priekšzīmi ar savu darbību, kādā veidā tiek pārvaldīta ELA kā organizācija, tai skaitā finanses un komunikācija, kā tiek noteikti mērķi un kā strādāt šā brīža komplicētajā informatīvajā telpā. ELA kopsapulcē tika pieņemta viena rezolūcija, kas bija par atbalstu diasporas medijiem.

1. **PBLA apkopojums par valdes sēdi (ziņo Pēteris Blumbergs)**

**P. Blumbergam**, Pasaules Brīvo latviešu apvienības valdes priekšsēdis informēja par septembra pēdējā nedēļā notikušo valdes sēdi, minot, ka kopš iepriekšējās sēdes 2022. gada jūnijā notikušas vienas Saeimas vēlēšanas, divas valdības maiņas, divi dziesmu svētki (Rīgā un Minesotā), viens PLEIF, divas ‘biznesa brokastis’ un viens Spotlight Latvia un daudzi citi mazāka mēroga pasākumi, kas ir bijuši nozīmīgi diasporai. Lai stiprinātu Latgales redzamību, PBLA valde šajā nedēļā bija izbraukuma sēdē Daugavpilī, lai tiktos ar Daugavpils pašvaldības un Daugavpils Universitātes pārstāvjiem, kā arī viesotos Daugavpils cietoksnī un Marka Rotko muzejā, kā arī nākamajā dienā apmeklētu Baltkrievijas robežu un iepazītos ar robežapsardzības aktualitātēm. Rīgā tika organizēts Latvijas Universitātes jauktā kora “Aura” koncerts Latviešu biedrības namā, kur ar īpaši veidotu repertuāru tika popularizēti 2024. gadā plānotie dziesmu svētki Kanādā. P. Blumbergs informēja, ka valdes sēdes nedēļas ietvaros kopā ar DELNA un portālu *latviesi.com* tika organizēts seminārs par pretkorupcijas un mediju jautājumiem. Valdes sēdes ietvaros Okupācijas muzejā tika veikts atskats uz aizvadītajiem dziesmu svētkiem un aktualitātes sadarbībā ar Latvijas Nacionālo kultūras centru, tika diskutēts par Saeimas vēlēšanām, remigrāciju un demogrāfiju, ārvalstu skolām un kultūras pasākumiem un kopā ar Valsts prezidenta kancelejas pārstāvi A. Puriņu - par valsts aizsardzības jautājumiem.

1. **DKP Latviešu valodas un izglītības darba grupas ziņojums par paveikto, ziņo priekšsēdētāja Aira Priedīte**

**A. Priedīte** no Eiropas Latviešu apvienības ziņoja par ietvaru, kādā strādā darba grupa, kurā ir pārstāvētas ne tikai PBLA un ELA, bet arī Izglītības un Zinātnes ministrija, Ārlietu ministrija, Kultūras ministrija, Latviešu valodas aģentūra un citi darba grupas locekļi, kas ļauj pārrunāt un risināt ne tikai latviešu valodas apguvi ārvalstīs, bet arī citus ar izglītības iegūšanu saistītos jautājumus. A. Priedīte ziņoja, ka globalizācijas un informācijas tehnoloģiju attīstības ietekmē valodas apguve ir radikāli mainījusies, kam līdzi turēties nepieciešams arī valsts valodas apguves politikai. Ir kritiski svarīgi palielināt latviešu valodas apguves iespējas digitālajā vidē (piemēram, kādā no populārajām digitālajām valodu apguves platformām kā DuoLingo), taču šādām rīcībām jābūt ietvertām valsts valodas politikā, jo tas nav paveicams ar kādas nelielas aģentūras spēkiem. A. Priedīte informēja ir aktualizējies latviešu valodas apguves jautājumu bērniem Zviedrijā (ap 160 bērni) - šo jautājumu oktobra pirmajā pusē ar Zviedrijas atbildīgajām amatpersonām plāno pārrunāt Baltijas valstu vēstnieki – darba kārtībā būs jautājums par diasporas skolu finansējumu un etnisko izcelsmes valstu valodu apmācību mītņu valsts skolās. Līdzīgas iespējas valodas apguvē kā tas līdz šim bija Zviedrijā, ir arī Īrijas skolās un ir ļoti būtiski šādas iespējas, ko piedāvā Īrijas valsts, aizvien vairāk popularizēt un izmantot. A. Priedīte informēja, ka darba grupas pārstāvji plāno apmainīties ar pieredzēm arī ar Lietuvas kolēģiem, kas attiecas uz atsevišķu priekšmetu apguvi tālmācībā, nevis kā tas ir Latvijas gadījumā apgūstot tikai pilnu mācību programmu. Sadarbībā ar Latviešu valodas aģentūru ir identificēta nepieciešamība pēc vienotas latviešu valodas apguves ceļa kartes izveides, kas apkopotu visas pieejamās iespējas valodas apguvei, tai skaitā, ar ietvertu informāciju par digitālu valodas prasmes pārbaudījumu kārtošanu (kā arī diasporas skolu sarakstu, jebkuru formālo un neformālo valodas apguves iespēju u.c. avotiem) – darbs pie šī uzdevuma tiks uzsākts tuvākajā laikā. A. Priedīte uzsvēra atšķirības, kādas ir starp vajadzībām un iespējām valodas apguvei diasporā un būtu izvērtējama ieguldītā darba un finansējuma lietderība, pēctecība un atdeve Latvijai. A. Priedīte uzsvēra, ka sakārtots un caurskatāms latviešu valodas apguves piedāvājums, kas būtu pieejams ikvienam pasaulē, palīdzēs popularizēt latviešu valodu un paaugstinās tās prestižu.

1. **DKP Diasporas mediju darba grupas ziņojums par paveikto un atskats uz 28.09.2023. forumu "Diaspora – (ne)atņemama Latvijas informatīvās telpas daļa?", ziņo Indulis Bērziņš**

**I. Bērziņš** pateicās par sadarbību ar PBLA rīkojot 28. septembra diskusiju “Diaspora – (ne)atņemama Latvijas informatīvās telpas daļa?”, kas izcēla ne tikai komunikācijas un mediju nozīmi diasporā, bet arī apliecināja komunikācijas nozīmi ikvienas organizācijas asinsritē. I. Bērziņš izteica vēlmi sadarbībā ar PBLA arī nākamajā gadā rīkot šādu pašu diskusiju, tādējādi atzīmējot arī *latviesi.com* 20 gadu pastāvēšanu. Pagājusī diskusija vēlreiz apliecināja Latvijas varēšanu un stiprumu, jo tika diskutēts arī par ne vienmēr patīkamām tēmām un tika uzdoti arī neērti jautājumi par diasporas mediju nepieciešamību, par to nepieciešamību demokrātijas ietvarā un sabiedrībā. I. Bērziņš papildināja, ka arī diskusijas par rīcību “X” stundā, gatavošanās un gatavība “X” stundai pierāda Latvijas stiprumu.

Diasporas mediju darba grupas darbu lielā mērā raksturoja gatavošanās iepriekš minētajam pasākumam, kas prasīja komunikāciju gan ar iepriekšējās, gan tagadējās valdības pārstāvjiem. I. Bērziņš pateicās par ELA kopsapulcē pieņemto rezolūciju un izteica cerību par līdzīgas rezolūcijas diasporas mediju atbalstam pieņemšanu arī PBLA valdes sēdē un izteica prieku par Diasporas konsultatīvās padomes atbalstu, ka vismaz divi no diasporas mediju jautājumiem ir tikuši iekļauti prioritārajos pasākumos; lai gan valdības līmenī šie prioritārie pasākumi nav atbalstīti, I. Bērziņš izteica cerību saņemt atbalstu no Saeimas deputātu grupas diasporas atbalstam un tās vadītājas I. Kalniņas, kura bija viena no pirmajām, kas atsaucās uz ierosinājumu tikties. Šajā kontekstā I. Bērziņš arī minēja mediju duālo situāciju, kur no vienas puses medijam ir saglabājama to neitrālā pozīcija ar izvērtēšanas un kritizēšanas lomu, bet no otras puses tas ir nostādīts lūdzēja lomā, lai saņemtu finansējumu sevis uzturēšanai. I. Bērziņš izteica cerību, ka arī turpmāk diasporas mediji no PBLA, ELA, DKP un Saeimas deputātu puses netiks aizmirsti un tiks iekļauti prioritārajos jautājumos, lai tiktu stiprināta to neatkarība, jo gan medijiem, gan politikas radītājiem un īstenotājiem ir veicams kopīgs darbs Latvijas sabiedrības labā.

**E. Gavele** atgādināja sēdes dalībniekiem, ka Ārlietu ministrija ir pasūtījusi un līdz oktobra beigām būtu jābūt publicētam LU Diasporas un migrācijas pētījumu centra pētījumam par diasporas medijiem. Novembrī vai decembrī būtu izceļami un publicējami arī aktuālie rādītāji diasporas mediju jomā un galvenie pētījuma secinājumi, tai skaitā, par diasporas mediju kapacitāti. E. Gavele vēlreiz pateicās par iepriekšējās dienas diskusiju par diasporas medijiem, tai skaitā par “X” stundu un atgādināja, ka vēl joprojām Aizsardzības ministrijas mājaslapā ir pieejams buklets “X” stundai, tai skaitā, diasporas rīcību, iespējamo palīdzību un rīcību no diasporas mediju puses. Ņemot vērā, ka Valsts aizsardzības dienests no 2027. gada būs saistošs arī diasporas jauniešiem, no Ārlietu ministrijas puses vēstniece rosina kopā ar diasporas organizācijām organizēt attālināto sanāksmi ar Aizsardzības ministru, lai runātu un aktualizētu aizsardzības tēmu, it īpaši valsts aizsardzības dienesta aktualitāti un diasporas jauniešu iesaisti, sevišķi no Eiropas. **J. Krēsliņa** informēja, ka pēc ELA saziņas ar Aizsardzības ministriju par šiem jautājumiem, ministrijas rosinājums bija atgriezties pie šiem jautājumiem, kad tas būs aktuālāk. Klātesošie DKP diskusijas dalībnieki uzsvēra - lai jauniešus sagatavotu idejai par iesaisti valsts aizsardzības dienestā, šis ir īstais laiks, kad to sākt darīt un nebūtu atliekams.

**P. Blumbergs** precizēja, vai Aizsardzības ministrijas sagatavotais buklets ir tas pats, par kuru diskusija bijusi vēl A. Pabrika kā Aizsardzības ministra laikā 2019. gadā, jo kopš tā laika nekāda komunikācija no Aizsardzības ministrijas par šo jautājumu attiecībā uz diasporu ar PBLA nav notikusi. **E. Gavele** papildināja, ka runa ir par šo bukletu, kas arī ar diasporas pārstāvju aktīvu komunikāciju un iesaisti tika izdots 2020. gada beigās / 2021. gada sākumā.

1. **Atskats uz XXVII Vispārējiem latviešu Dziesmu un XVII Deju svētkiem, ziņo ELA kultūras referents A. Baltmane**

**E. Gavele** informē, ka 2023. gada 2. novembrī plānots seminārs par padziļinātāku analīzi un tās rezultātiem attiecībā uz šajā gadā aizvadītajiem Vispārējiem latviešu Dziesmu un Deju svētkiem un dod vārdu Andrai Baltmanei, ELA kultūras referentei.

**A. Baltmane** izteica pateicību visām iesaistītajām pusēm svētku organizēšanā un par atbalstu tieši diasporas kolektīvu dalības nodrošināšanā – Kultūras ministrijai, Ārlietu ministrijai, bet it īpaši Latvijas Nacionālajam kultūras centram - A. Vasiļevskai un viņas komandai. A. Baltmane sniedza atskatu, ka šobrīd notiek padziļināta analīze attiecībā uz pozitīvajām un negatīvajām pusēm svētku organizēšanā un to mākslinieciskajā izpausmē, lai secinājumus varētu izmantot organizējot nākamos svētkus un attiecīgi - diasporas dalību. A. Baltmane izteica gandarījumu par diasporas kolektīvu pilnvērtīgo lomu svētku norisē. Attiecībā uz Pasaules Latviešu saieta nama pasākumu diasporai A. Baltmane minēja, ka bija daudz pozitīvo vērtību šim pasākumam - visu kontinentu satikšanās, iespēja redzēt jaunrades elementus no diasporas puses - taču būtu jādomā par atbilstošāku formātu, nenorobežojot pasākumu no Latvijas kolektīvu pasākumiem, kā arī būtu jāvērtē saieta nama ietvara atbilstība katram plānotajam pasākumam. Papildus A. Baltmane informēja, ka diasporas pieaugušo kopas gatavojas Eiropas latviešu kultūras svētku trešajam izlaidumam, kas plānots 2025. gadā Redfordā, Lielbritānijā, kā arī nepārtraukti turpinās mazāka formāta pasākumi, kas kā ierasti notiek gan par pašu līdzekļiem, gan piesaistot Kultūras ministrijas, Ārlietu ministrijas, ELA un citur pieejamo finansējumu.

**E. Gavele** sacīja, ka nākamajos svētkos būtu jādomā, kā svētku ietvaros notiekošos diasporas pasākumus padarītu pieejamākus, atvērtākus, piemēram, pārnesot uz ārtelpām. Īpaša vērtība būtu šo diasporas pienesumu demonstrēt Latvijas publikai, kura par to ir mazāk informēta nekā pati diaspora. Tā būtu iespēja diasporai demonstrēt tās spējas un lielo ieguldījumu ne tikai latviešu valodas uzturēšanā, bet arī kultūras attīstībā, diasporas lielajā aktivitātē, ieinteresētībā.

**J. Ķeniņs**, PBLA Kultūras fonda padomes valdes priekšsēdis akcentēja arī diasporas dziesmu svētku eksponātu izstādīšanu svētku laikā, plašo repertuāru un notikumu daudzveidību un izteica gandarījumu un pateicību, ka diasporas pārstāvjiem bija iespēja līdzdarboties gan repertuāra atlasē, gan organizatorisko jautājumu risināšanā.

1. **Par “Mērķa finansējuma izlietojuma pārvaldības platformu” (MAP) ziņo Sabiedrības integrācijas fonda Projektu konkursu un uzraudzības nodaļas vadītāja vietniece Liene Vārslavāne**

**E. Gavele** informēja, ka DKP priekšsēdētājas vietnieks M. Muižarājs, kurš kā diasporas pārstāvis ir arī Sabiedrības integrācijas fonda (SIF) padomes loceklis, ir sniedzis informāciju par jaunas vienkāršotākas, pārskatāmākas mērķa finansējuma izlietojuma pārvaldības platformas izstrādi un deva vārdu SIF Projektu konkursu un uzraudzības nodaļas vadītāja vietniecei Lienei Vārslavānei, lai ar to iepazīstinātu.

**L. Vārslavāne** informēja, ka šobrīd noslēguma fāzē ir projekts, kas paredz pāreju uz elektronisku projektu pieteikumu iesniegšanas sistēmu (digitāls rīks finansējuma pārvaldībai ilgtermiņā – pieteikuma iesniegšana, vērtēšanas process, līgumu slēgšana, saziņa starp pieteikuma iesniedzēju un SIF, dokumentu elektroniskā apmaiņa, tai skaitā attiecībā uz atskaitēm) (MAP). Pirmais konkurss tiks izsludināts tiklīdz Ministru kabinetā tiks apstiprināti attiecīgie MAP noteikumi, arī jaunais projektu pieteikumu konkurss attiecībā uz diasporas organizāciju atbalstu būs administrējams MAP sistēmā. Papildus ieguvums būs arī laika un resursu ietaupījums. Pieteikumu sistēma MAP ļaus izvairīties no aritmētisku kļūdu iespējām, tādējādi samazinot pieteikumu vērtēšanas ilgumu. Pieteikumu reģistrācijas process būs automātisks. Lai reģistrētu lietotāju projekta pieteikuma iesniegšanai organizācijas pārstāvim būs nepieciešams iesniegt iesniegumu, pēc kura SIF izveidos MAP lietotāja piekļuvi (caur *latvija.lv* vai norādot personas kodu (pieteicējiem, kuriem nav autentifikācijas iespējas *latvija.lv*).

SIF pārstāves prezentācijas noslēgumā **E. Gavele** vēlreiz aicināja diasporas organizācijas izmantot visus pieejamos avotus diasporas atbalsta finansēšanai un īpaši sekot arī SIF izsludinātajiem konkursiem. Atbildot uz S. Aguļēvičas jautājumu par SIF organizēto attālināto semināru laika plānojumu, L. Vārslavāne informēja, ka ikviens SIF organizētais informatīvais seminārs ir pieejams arī ieraksta formātā, lai jebkurā laika zonā dzīvojošie varētu piekļūt video, prezentācijām un citiem palīgmateriāliem. R. Eglītis izteica īpašu atzinību par produktīvo un veiksmīgo sadarbību ar SIF, kura pārtāvji izprot un iedziļinās problēmās un rod tām veiksmīgus risinājumus.

1. **Ziņojums par Plāna darbam ar diasporu 2024. - 2026. gadam, ziņo DKP priekšsēdētāja Elita Gavele**

**E. Gavele** informēja par Plāna darbam ar diasporu 2024. – 2026. gadam (turpmāk – Plāns) projekta izstrādi. Ņemot vērā, ka šis ir trešais un pēdējais Plāna darbam ar diasporu 2021. – 2023. gadam ieviešanas gads, tad E. Gavele aicināja atbildīgās institūcijas jau savlaicīgi gatavot informāciju iesniegšanai Ārlietu ministrijai par savā atbildībā esošo uzdevumu izpildi. Tas būs nepieciešams, lai saskaņā ar Ministru kabineta 2021.gada 19. janvāra rīkojumu nr. 33, Ārlietu ministrs līdz 2024. gada 1. jūlijam varētu Ministru kabinetā iesniegt informatīvo ziņojumu par plāna izpildi un plāna ietekmes izvērtējumu.

E. Gavele izteica lielu pateicību sadarbības partneriem valsts institūcijās un visām diasporas organizācijām un iesaistītajiem, kuri šogad īpaši aktīvi iesaistījās gan Plāna izstrādē, gan izstrādājot un diskutējot par papildus prioritāro pasākumu ieviešanu. Prioritārie pasākumi ir iekļauti Plānā, lai tos realizētu gadījumā, ja valdība akceptē konkrēto prioritāro pasākumu īstenošanai pieprasīto finansējumu – ja ne 2024. gadā, tad 2025. vai 2026. gadā. E. Gavele izsaka pateicību arī par papildus darbu šo pasākumu izstrādē augusta mēnesī M. Muižarājam, lai gan plāna finansējums Ministru kabinetā atbilstoši normatīvajam ietvaram bija iesniegts jau jūnijā. Nesenie valdības lēmumi nebija labvēlīgi Plānā iekļauto prioritāro pasākumu atbalstam 2024. gadā un vienīgais finansējums, kas tika atbalstīts ir EUR 18 600 piešķīrums Centrālajai vēlēšanu komisijai Eiropas Parlamenta vēlēšanu aktivitāšu īstenošanai.

**E. Gavele** atgādināja par četriem Diasporas likumā noteiktajiem virzieniem, atbilstoši kuriem ir strukturēti plānotie pasākumi diasporas atbalstam un remigrācijai nākamajiem trijiem gadiem. Vēstniece informēja par plānoto finansējumu katra virziena ietvaros 2024. gadam un tajos iekļautajiem resursu ietilpīgākajiem pasākumiem:

* latviskās identitātes un piederības sajūtas Latvijai stiprināšana, latviešu valodas un kultūras saglabāšana ārpus Latvijas;
* diasporas pilsoniskās un politiskās līdzdalības veicināšana;
* diasporas iesaiste Latvijas tautsaimniecības un zinātnes attīstībā;
* atbalsts remigrācijai.

Iepazīstinot ar plānotajiem pasākumiem, **E. Gavele** pauda apņēmību no Ārlietu ministrijas puses un aicināja arī diasporas atbalsta pasākumu īstenotājus ciešāk sadarboties ar Latvijas Investīciju un attīstības aģentūru (LIAA), kuras atbildībā paredzēta pasākumu īstenošana diasporas iesaistei Latvijas starptautiskās atpazīstamības veicināšanā un Latvijas uzņēmumu konkurētspējas paaugstināšanā, eksporta veicināšanā un investīciju piesaistē, Latvijas tūrisma nozares eksporta veicināšanā, sociālā uzņēmējdarbības atpazīstamības veicināšanā ar kopējo finansējumu EUR 236 748 2024. gadā. E. Gavele izteica pateicību par līdzšinējo LIAA atbalstu vairāku diasporas pasākumu īstenošanā kā biznesa brokastis 2022. gadā, PLEIF 2023 un Spotlight Latvia 2023.

**E. Gavele** informēja, ka šobrīd pieejamā informācija liecina, ka valdība plāno budžetu apstiprināt 3. novembrī un pauda cerību, ka Plānā iekļautais finansējums EUR 2 916 600 apmērā tiks atbalstīts. **M. Muižarājs** komentēja valdības izvirzītās prioritātes nākamajam gadam, atzīmējot, ka virkne izstrādāto prioritāro pasākumu diasporas atbalstam un remigrācijai veicināšanai 2024. gadā netika atbalstītas. M. Muižarājs uzsvēra, ka līdz ar to šobrīd būtu jāstrādā, lai gūtu atbalstu Saeimas līmenī. M. Muižarājs uzskaitīja vairākus piemērus rosinātajiem pasākumiem, kā digitālo risinājumu (aplikāciju) izstrāde latviešu valodas apguvei A.1. un A.2. līmenī, kas būtu pieejams plašam lietotāju skaitam, diasporas pārstāvju iesaistes pasākumi investīciju intensīvākai piesaistei, iniciatīvas diasporas sporta pasākumu īstenošanai. **E. Gavele** aicināja diasporas organizācijas nākt ar konkrētām iniciatīvām 2024. gadam īstenošanai sadarbībā ar LIAA arī šobrīd plānotā pamatbudžeta finansējuma ietvaros un lūdza ikvienu priekšlikumu izstrādāt atbilstošā detalizācijas pakāpē ar caurskatāmu finanšu aprēķinu, lai valsts institūciju pusē to būtu iespējams atbilstoši izvērtēt.

Diasporas konsultatīvā padome konceptuāli atbalstīja Plāna darbam ar diasporu 2024. – 2026. gadam projektu. E. Gavele informēja, ka Plāns tālāk tiks saskaņots ar Finanšu ministriju un tiks virzīts Valsts sekretāru sanāksmē, lai to apstiprinātu Ministru kabinetā.

**I. Kalniņa** saredz, ka Saeimas līmenī lielāku atbalstu un spēku diasporas pasākumu īstenošanai būtu iespējams panākt, ja šā brīža Saeimas deputātu grupa diasporas atbalstam darbu varētu turpināt kā Ārlietu komisijas apakškomisija diasporas atbalstam. Apakškomisijas statuss dotu nepieciešamos instrumentus lielāka atbalsta īstenošanai. I. Kalniņa informēja, ka ņemot vērā, ka četri no 18 līdzšinējiem Saeimas deputātu grupas diasporas atbalstam deputāti pārgājuši darbā citās atbildības jomās, viņa plāno strādāt, lai piesaistītu lielāku deputātu skaitu diasporas atbalsta īstenošanai. I. Kalniņa pateicās visām diasporas organizācijām par viņu darbu un aicināja uz vēl detalizētāku un konkrētāku pasākumu un priekšlikumu izstrādi, kas būtu noderīgi gadījumā, ja tiktu izveidota Saeimas apakškomisija sadarbībai ar diasporu. **E. Gavele** aicināja un iedrošināja lielās diasporas organizācijas būt aktīvākām arī sadarbojoties ar valsts institūcijām, vēršoties pie tām un diskutējot par diasporas vajadzībām.

**E. Gavele** atgādināja par Ārlietu ministrijas īstenoto projektu pieteikumu konkursu, kam ik gadu tiek atvēlēti EUR 159 000 un uz ko šobrīd līdz 2. oktobrim ir izsludināta trešā kārta; vēstniece pateicās visiem par iesaisti lielākajos 2023. gada pasākumos, kā dziesmu un deju svētkos (ar īpašu paldies PBLA par atbalstu Krievijas kolektīvu ceļa izdevumu līdzfinansēšanu kopā ar Ārlietu ministriju), PLEIF 2023, Starptautiskajās organizācijās strādājošo profesionāļu 2. forumā, Spotlight Latvia 2023. E. Gavele mudināja diasporas organizācijas būt aktīvām savā komunikācijā ar saviem biedriem un visiem tautiešiem mītnes zemēs un atkārtoti uzsvēra Ārlietu ministrijas pieejamību un gatavību iesaistīties ikvienā šādā informatīvā tikšanās reizē vai diskusijā, lai informētu par aktualitātēm vai atbildētu uz diasporu interesējošiem jautājumiem.

1. **Dažādi**

**M. Andersons** informēja par:

* 72. Amerikas Latviešu apvienības kongresu no 12.-15. oktobrim Karmelā, Indianā;
* Amerikas Latvijas Tirdzniecības palātas (kameras), sadarbībā ar LIAA un eksporta asociāciju “Red Jackets” organizētajiem “mini Spotlight”;
* Amerikas Latvijas Tirdzniecības palātas (kameras) 10 reģionālo direktoru organizētajiem klātienes pasākumiem uz biznesu orientētiem latviešiem.

M. Andersons aicināja ikvienu valdības pārstāvi, kurš atrodas vizītē ASV iesaistīties šādos pasākumos.

**V. Hibšmane** informēja, ka #esiLV sadarbībā ar Luksemburgas ukraiņu biedrību oktobra beigās (24. vai 26.10.) organizē semināru saistībā ar “X” stundu - par mobilizēšanos atbalsta sniegšanai savai valstij ārējā apdraudējuma situācijā. Vebināra ieraksts pēc pasākuma tiks publicēts *YouTube* kanālā.

**M. Muižarājs** informēja, ka 2023. gadā biedrība “Ar pasaules pieredzi Latvijā” uzsāka jaunu projektu, kura ietvaros tiek organizētas emocionālā un psiholoģiskā atbalsta grupas remigrantiem, piesaistot klīniskos psihologus. Sadarbībā ar Rīgas domi biedrība savā lietošanā ir ieguvusi telpas bijušā restorāna “Pagalms” ēkā blakus Latvijas Nacionālajam teātrim, lai ierīkotu kopstrādes telpas remigrantiem, kas turpina attālināto darbu ar ārvalstīm. Telpu ierīkošanai tiek meklēti resursi un **M. Muižarājs** aicināja ikvienu iesaistīties, kam ir iespēja sniegt atbalstu. Strādājot ar psiholoģiskā atbalsta grupām remigrantiem, **E. Gavele** rosināja sadarboties arī ar reģionālajiem remigrācijas koordinatoriem, kuru ir labi informēti par remigrantu vajadzībām un var sniegt vērtīgu papildinājumu šādā iniciatīvā.

Noslēdzot sanāksmi **E. Gavele** izsaka pateicību visiem DKP aktīvajiem biedriem un aicina uz nākamo DKP sēdi diasporas organizācijām iesniegt savus apkopojošos secinājumus par līdzšinējā trīs gadu Plāna darbam ar diasporu ieviešanas procesu. Vēstniece lūdz informēt Ārlietu ministriju par vēlmi izteikties šajā sakarā nākamās sēdes laikā, lai diskusijas ietvaros varētu apkopot gan labos piemērus, gan uzlabojamās lietas.

E. Gavele sēdi slēdz! Uz tikšanos **nākamajā, 2023. gada 1. decembra attālinātajā DKP sēdē pulksten 14.00!**

Sēdi slēdz 16:15

Pielikumā:

* + - 1. Sabiedrības integrācijas fonda Projektu konkursu un uzraudzības nodaļas vadītāja vietnieces L. Vārslavānes prezentācija “*Mērķa finansējuma izlietojuma pārvaldības platforma*” (MAP)
			2. Diasporas konsultatīvās padomes priekšsēdētājas E. Gaveles prezentācija “*Ziņojums par Plāna darbam ar diasporu 2024. - 2026. gadam*”

DKP priekšsēdētaja un sēdes vadītāja E. Gavele

Protokolēja: M. Klindžāns